Diari Oficial de la Generalitat Valenciana


Sumari del DOGV 7037, del 03-06-2013 (2013/5549)

RESOLUCIÓ de 20 de maig de 2013, de la Universitat Politècnica de València, per la qual es convoca el procés específic de promoció interna per a accedir al grup A, subgrup A1, sector d'administració general, cos/escala de tècnic superior de gestió, en aplicació de la disposició addicional quarta del Decret 33/1999, de 9 de març, del Govern Valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7037

Data del DOGV
:   03-06-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/5549


Data del document
:   20-05-2013

Organisme emissor
:   Universitat Politècnica de València

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 20 de maig de 2013, de la Universitat Politècnica de València, per la qual es convoca el procés específic de promoció interna per a accedir al grup A, subgrup A1, sector d'administració general, cos/escala de tècnic superior de gestió, en aplicació de la disposició addicional quarta del Decret 33/1999, de 9 de març, del Govern Valencià. [2013/5549]  
Amb la finalitat d'atendre les necessitats de personal en aquesta administració pública encarregada del servei públic de l'Educació Superior, aquest Rectorat, de conformitat amb el que es disposa en l'article 75 de la Llei Orgànica 6/2001, de 21 de desembre, d'Universitats; com també la Llei 7/2007, de 12 d'abril, de l'Estatut Bàsic de l'Empleat Públic; i la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, acorda:  
Convocar proves d'accés al grup A, subgrup A1, sector d'administració general, cos/escala de tècnic superior de gestió, de la Universitat Politècnica de València, segons les bases següents:  
  
Primera. Objecte de la convocatòria  
1.1. Aquesta convocatòria té per objecte seleccionar personal per a cobrir llocs de treball del grup A, subgrup A1, sector d'administració general, cos/escala de tècnic superior de gestió, de la Universitat Politècnica de València, pel torn de promoció interna, en aplicació de la disposició addicional quarta del Decret 33/1999, de 9 de març.  
1.2. La realització d'aquestes proves selectives s'ajusta al contingut de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana i a la normativa que la desplega.  
  
  
Segona. Condicions generals dels aspirants  
2.1. Per a ser admès a aquestes proves selectives els aspirants han de reunir els requisits següents:  
a) Els aspirants que concórreguen a aquestes proves selectives han de ser personal funcionari de carrera de la Universitat Politècnica de València (grup A, subgrup A2, sector d'administració general), han d'haver prestat serveis efectius durant almenys dos anys com a funcionari de carrera en el grup A, subgrup A2, sector d'administració general i, a més, han de complir els requisits següents:  
1. Ocupar el lloc de treball amb destinació definitiva.  
2. Que el lloc de treball ocupat estiga classificat en la relació de llocs de treball d'aquesta Universitat Politècnica per a ser proveït pel grup de titulació A, subgrup A1/A2, sector d'administració general.  
  
b) Tenir el títol de llicenciatura, enginyeria, arquitectura, grau o una titulació equivalent, o complir les condicions per a obtenir-lo en la data en què s'acabe el termini de presentació d'instàncies. En el cas de titulacions obtingudes a l'estranger, cal tenir la credencial que acredite l'homologació del títol o la credencial de reconeixement per a l'exercici de les professions considerades regulades en virtut del Reial Decret 1837/2008, de 8 de novembre.  
c) En virtut de la disposició transitòria segona de l'Estatut Bàsic de l'Empleat Públic de data 12 d'abril de 2007, també pot participar-hi el personal laboral fix que exerceix funcions o ocupa llocs de treball definits com a propis de personal funcionari, objecte d'aquesta convocatòria, i que reuneixen els altres requisits estipulats en el punt 2.1.  
  
2.2. Les condicions per a l'admissió a les proves s'han de tenir en el moment de finalització del termini de presentació de sol·licituds i, així mateix, s'han de mantenir durant tot el procés selectiu, fins al moment de la presa de possessió.  
  
Tercera. Sol·licituds  
3.1. Les persones que vulguen prendre part en aquestes proves selectives han de fer-ho constar en la sol·licitud, segons el model que es facilita gratuïtament al Registre General o a l'Àrea d'Informació de la Universitat Politècnica de València (camí de Vera, s/n, València), al Registre de l'Escola Politècnica Superior d'Alcoi (pl. de Ferrándiz i Carbonell, s/n, Alcoi), al Registre de l'Escola Politècnica Superior de Gandia (carrer del Paranimf, 1, Grau de Gandia) i, també, a la pàgina web del Servei de Recursos Humans ( apartat «Personal d'administració i serveis»).  
  
3.2. Les sol·licituds s'han d'adreçar al rector de la Universitat Politècnica de València, camí de Vera, s/n, CP 46929, València, en el termini de 20 dies hàbils, comptadors des de l'endemà que aquesta convocatòria es publique en el Diari Oficial de la Comunitat Valenciana.  
3.3. La presentació de sol·licituds es pot efectuar al Registre General de la Universitat Politècnica de València (edifici 3F, planta baixa, al costat del Rectorat, camí de Vera, s/n, CP 46234 València), al Registre de l'Escola Politècnica Superior d'Alcoi (pl. de Ferrándiz i Carbonell, s/n, Alcoi), al Registre de l'Escola Politècnica Superior de Gandia (carrer del Paranimf, 1, Grau de Gandia) i, també, a través de qualsevol de les formes indicades en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener.  
  
En el cas que s'opte per presentar la sol·licitud en una oficina de correus, s'ha de fer en un sobre obert perquè el funcionari de correus date i segelle la instància abans de certificar-la. Si no es fa d'aquesta manera, es considera presentada en la data d'entrada en qualsevol dels llocs que s'indiquen en el paràgraf anterior.  
Les sol·licituds subscrites a l'estranger poden cursar-se, en el termini expressat en la base 3.2, a través de les representacions diplomàtiques o consulars espanyoles corresponents, les quals les envien a l'organisme competent. La persona interessada ha d'adjuntar a aquesta sol·licitud el comprovant bancari d'haver satisfet els drets d'examen.  
  
3.4. Els drets d'examen, 27,36 €, s'han d'ingressar al compte corrent número ES13 2332 2542 96 6715669380 «Taxes», de Bankia.  
  
La persona interessada ha d'adjuntar a aquesta sol·licitud el comprovant bancari d'haver satisfet els drets d'examen. La mera presentació i pagament no substitueix en cap cas el tràmit de presentació de la sol·licitud, dins del termini establit i en la forma escaient, davant de l'òrgan que s'indica en la base 3.2.  
3.5. Exempcions i bonificacions en el pagament de la taxa d'examen:  
3.5.1. Les persones amb un grau de minusvalidesa igual o superior al 33 % queden exemptes del pagament dels drets d'examen per a les proves selectives. En aquest cas, la sol·licitud ha d'anar acompanyada d'un certificat acreditatiu de tal condició.  
3.5.2. Els membres de famílies nombroses de categoria especial queden exempts del pagament dels drets d'examen per a les proves selectives. En aquest cas la sol·licitud ha d'anar acompanyada d'un certificat acreditatiu de tal condició.  
3.5.3. Els membres de famílies nombroses de categoria general, condició que cal acreditar amb un certificat adjunt a la sol·licitud, tenen una bonificació del 50 % del pagament dels drets d'examen per a les proves selectives, que en aquest cas queden en 13,68 euros.  
  
3.6. La falta de justificació de l'abonament dels drets d'examen o d'estar-ne exempt comporta l'exclusió de l'aspirant.  
3.7. En cap cas la presentació i el pagament a les oficines a què s'ha fet referència en els paràgrafs anteriors no comporta la substitució del tràmit de presentació de la sol·licitud dins del termini establit i en la forma escaient.  
  
Quarta. Admissió d'aspirants  
4.1. Una vegada acabat el termini de presentació de sol·licituds, el rector dicta una resolució que es publica en el Diari Oficial de la Comunitat Valenciana i que conté la llista provisional de persones admeses i excloses, com també els nomenaments dels membres que componen el tribunal de selecció.  
4.2. Els aspirants, en cas d'error o d'exclusió, poden esmenar els defectes en què hagen incorregut en la sol·licitud, o fer les reclamacions que consideren convenients en el termini de 10 dies hàbils, comptadors des de l'endemà de la publicació en el Diari Oficial de la Comunitat Valenciana de la llista provisional de persones admeses i excloses.  
4.3. En tot cas, per evitar errors i en el supòsit que n'hi haja, a fi de poder-los esmenar dins del termini establit i en la forma escaient, els aspirants han de comprovar fefaentment no sols que no figuren en la llista provisional de persones excloses, sinó que, a més, els seus noms i dades consten correctament en les llistes corresponents de persones admeses.  
4.4. Transcorregut el termini de 10 dies hàbils, esmenats els defectes que hi haja i vistes les reclamacions que corresponguen, es dicta una resolució que es publica en el Diari Oficial de la Comunitat Valenciana i que conté la llista definitiva de persones admeses i excloses i, almenys amb una antelació de 15 dies hàbils, la data, el lloc, l'hora de realització i de començament dels exercicis. També es publica, si s'escau, l'ordre d'actuació dels aspirants segons es disposa en la base 7.2.  
  
4.5. Els errors de fet que puguen detectar-s'hi poden esmenar-se en qualsevol moment, d'ofici o a petició de la persona interessada.  
  
Cinquena. Proves selectives  
5.1. El procediment de selecció consta de dos exercicis obligatoris i eliminatoris:  
5.1.1. Primer exercici  
Es fa per escrit i versa sobre els coneixements que s'especifiquen en el temari de l'annex I d'aquesta convocatòria.  
Aquest exercici es configura en forma de qüestionari tipus test amb quatre alternatives de resposta en què només una és correcta. Les respostes errònies i en blanc no puntuen negativament.  
El tribunal fixa la durada d'aquest exercici amb l'antelació suficient.  
  
5.1.2. Segon exercici  
Consisteix a resoldre o desenvolupar dos dels tres supòsits pràctics que proposa el tribunal. Aquests supòsits estan relacionats amb el temari del programa que figura en l'annex I.  
El tribunal publica amb l'antelació suficient els criteris de valoració que es tindran en compte en la puntuació.  
El temps per a fer aquest exercici és com a màxim de 4 hores.  
  
5.2. El tribunal pren les mesures necessàries a fi de garantir l'anonimat en la valoració dels exercicis, sempre que ho permeta la tipologia de l'exercici. Tots els que contenen alguna marca que puga identificar-ne l'autor són anul·lats.  
  
  
Sisena. Qualificació dels exercicis  
6.1. En aquests exercicis es valora la capacitat per a aplicar els coneixements a les qüestions teòriques o a les situacions pràctiques proposades, la sistemàtica, la capacitat d'anàlisi i la capacitat d'expressió escrita de l'aspirant.  
6.2. En el primer exercici, que es puntua de 0 a 10 punts, s'ha d'obtenir una qualificació igual o superior a 5 punts per a ser declarat apte.  
6.3. En el segon exercici, que es puntua de 0 a 10 punts, s'ha d'obtenir una qualificació igual o superior a 5 punts per a ser declarat apte.  
6.4. Els aspirants que han resultat aptes en els dos exercicis integren la llista d'aspirants aprovats.   
6.5. Una vegada resoltes les possibles al·legacions i esmenes, el tribunal dicta una resolució en què es fixa la llista definitiva d'aspirants aprovats.  
  
Setena. Desenvolupament de les proves selectives  
7.1. Els exercicis es fan a la ciutat de València.  
El primer exercici es farà al lloc, la data i l'hora que s'estableix en la resolució per la qual s'aprova i es publica en el Diari Oficial de la Comunitat Valenciana la llista definitiva de persones admeses i excloses per a les proves objecte d'aquesta convocatòria, amb una antelació no inferior a 15 dies hàbils.  
7.2. Els aspirants són convocats per a cada exercici en crida única. Una vegada conclosa la crida dels aspirants convocats, els membres del tribunal de selecció i el personal col·laborador no permeten l'accés a la sala on es fa l'exercici de les persones que s'hi puguen presentar.  
  
En cas que l'exercici es faça en diverses sessions, l'ordre d'intervenció dels aspirants comença per la lletra V, i segueix l'ordre alfabètic de cognoms, d'acord amb la Resolució de 27 de setembre de 2010, de la Conselleria de Justícia i Administracions Públiques (DOCV 6376, 14.10.2010).  
Els aspirants s'han d'acreditar mitjançant la presentació del DNI (o del resguard amb fotografia), del passaport o del permís de conduir (les fotocòpies acarades d'aquests documents no són vàlides), així com de l'exemplar per a la persona interessada de la sol·licitud d'admissió a les proves.  
  
7.3. Començades les proves, el tribunal fa públic l'anunci de realització dels altres exercicis en el local on s'ha realitzat l'anterior, en el tauler d'anuncis del PAS situat a l'edifici del Rectorat i, de manera complementària i sense caràcter oficial, en la pàgina web del Servei de Recursos Humans ( apartat «Personal d'administració i serveis», amb una antelació mínima de 48 hores.  
  
Els aspirants perden el dret de participació si es personen als llocs de realització quan ja han començat les proves o si no assisteixen a les proves, tot i que siga per causes justificades.   
  
Vuitena. Publicitat de les llistes  
El tribunal eleva al rector les llistes definitives dels aspirants que han superat les proves a fi que es publiquen en el Diari Oficial de la Comunitat Valenciana.  
  
Novena. Coneixements de valencià  
9.1. Els aspirants que superen les proves selectives poden acreditar els coneixements de valencià, tal com disposa l'article 53.2 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, mitjançant la presentació d'algun dels documents següents:  
a) Títol de Batxiller o equivalent cursat a la Comunitat Valenciana, amb superació de les assignatures de valencià.  
b) Títol de l'Escola Oficial d'Idiomes corresponent al tercer curs de coneixements de valencià.  
c) Certificat de nivell mitjà de la Junta Qualificadora de Coneixements del Valencià.  
d) Certificat de grau mitjà de coneixements de valencià expedit o homologat per l'Àrea de Promoció i Normalització Lingüística de la Universitat Politècnica de València.  
9.2. Les persones que no acrediten aquests coneixements tal com s'estableix en el punt anterior, han de fer el curs específic de valencià a què es refereix l'article 53.2 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
  
  
Deu. Presentació de documents  
10.1. En el termini de 20 dies hàbils, comptadors des de l'endemà de la publicació en el Diari Oficial de la Comunitat Valenciana de les llistes definitives de persones aprovades, els aspirants proposats han d'enviar al Servei de Recursos Humans d'aquesta Universitat Politècnica, a través del Registre General de la Universitat Politècnica de València (camí de Vera, s/n, CP 46952 València), del Registre de l'Escola Politècnica Superior d'Alcoi (pl. Ferrándiz i Carbonell, s/n, Alcoi), del Registre de l'Escola Politècnica Superior de Gandia (carrer del Paranimf, 1, Grau de Gandia) o a través de qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener, la documentació següent:  
  
a) Llevat que ja conste en l'expedient personal, una còpia acarada del títol acadèmic exigible segons aquesta convocatòria, o certificat acadèmic que acredite haver superat tots els estudis per a l'obtenció del títol. En el cas de titulacions obtingudes a l'estranger, s'hi ha d'adjuntar la credencial que n'acredite l'homologació.  
b) Els aspirants discapacitats han de presentar un certificat de la Conselleria de Justícia i Benestar Social, o dels òrgans competents d'altres administracions públiques, que acredite una discapacitat igual o superior al 33 %, com també la capacitat que tenen per a exercir les funcions que corresponen a les vacants oferides.  
c) Certificat mèdic acreditatiu de posseir la capacitat física i psíquica necessària per a acomplir les funcions dels llocs de treball oferits. El reconeixement mèdic dels aspirants i l'expedició del certificat corresponent es fan a través del Centre de Salut Laboral Juana Portaceli de la Universitat Politècnica de València.  
10.2. Els aspirants seleccionats que, dins del termini establit en el punt anterior i llevat de casos de força major, no presenten la documentació acreditativa o que es puga deduir de la documentació presentada que no tenen algun dels requisits exigits, no poden ser nomenats funcionaris de carrera, sense perjudici de la responsabilitat en què puguen haver incorregut per falsedat en les sol·licituds de participació.   
  
Onze. Nomenament de funcionaris  
Conclòs el procés selectiu i transcorregut el termini de presentació de la documentació, les persones que l'han superat són nomenades funcionaris de carrera del grup A, subgrup A1, sector d'administració general, cos/escala tècnic superior de gestió de la Universitat Politècnica de València, mitjançant una resolució que es publica en el Diari Oficial de la Comunitat Valenciana. I queden adscrites amb caràcter definitiu com a funcionaris d'aquest grup als llocs de treball que ja ocupaven.  
  
  
Dotze. Informació respecte de les dades recollides  
12.1. De conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD), les dades subministrades per les persones interessades poden ser incorporades a un fitxer automatitzat personal, el titular del qual és la Universitat Politècnica de València, per a la gestió de les proves i dels concursos convocats per la Universitat i, també, per a la gestió de la borsa de treball que es puga constituir en concloure el procés selectiu.   
12.2. El fitxer personal queda sota la responsabilitat del Rectorat de la Universitat Politècnica de València, situat al camí de Vera, s/n, CP 46777 València.  
12.3. La informació obtinguda es tracta exclusivament amb finalitats de gestió de personal.  
12.4. Les dades de caràcter personal es tracten tal com s'estableix en el Reial Decret 1720/2007, de 21 de desembre, pel qual s'aprova el Reglament de Desplegament de la Llei Orgànica 15/1999, de 13 de desembre, de Protecció de Dades de Caràcter Personal, i s'adopten les mesures de seguretat necessàries a fi de garantir la confidencialitat i la integritat de la informació.  
12.5. Les persones interessades poden exercir sobre les seues dades els drets d'accés, de rectificació, de cancel·lació i d'oposició, en compliment del que estableix la LOPD, davant del Servei de Recursos Humans (PAS) de la Universitat Politècnica de València, situat al camí de Vera, s/n, CP 46357 València.  
  
Tretze. Tribunal  
13.1. El tribunal de selecció d'aquestes proves selectives el nomena el rector en la resolució en què es fa pública la llista provisional de persones admeses i excloses, com a mínim un mes abans de la data del començament de les proves, i està compost per:  
- President/a, persona designada pel rector de la Universitat Politècnica de València, funcionària de carrera.  
- Quatre vocals, que designa el rector de la Universitat Politècnica de València, funcionaris de carrera.  
- Un secretari o secretària, funcionari de carrera de la Universitat Politècnica de València, que actua amb veu però sense vot.  
Així mateix, es designa un tribunal suplent amb la mateixa composició.  
D'acord amb l'article 60.3 de la Llei 7/2007, de 12 d'abril, de l'Estatut Bàsic de l'Empleat Públic, la pertinença als òrgans de selecció és sempre a títol individual i no es pot exercir en representació o per compte de ningú.  
13.2. El tribunal pot designar els col·laboradors, ajudants i assessors especialistes que considere necessaris per a la realització de les proves.  
13.3. Els membres del tribunal, com també els col·laboradors, ajudants i assessors especialistes, han d'abstenir-se de participar en aquestes proves i, així mateix, poden ser recusats per les persones interessades quan hi haja alguna de les circumstàncies que s'indiquen en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix s'han d'abstenir de participar-hi les persones que hagen fet tasques de preparació d'aspirants durant els cinc anys anteriors a la publicació d'aquesta convocatòria.  
Tots els membres del tribunal han de reunir els requisits establits en l'article 57.3 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, i almenys la meitat més un d'aquests membres ha de tenir una titulació corresponent a la mateixa àrea de coneixements de l'exigida per a l'ingrés.  
  
13.4. El tribunal, i també els col·laboradors, ajudants i personal especialista, pot exigir als aspirants, en qualsevol moment, que acrediten la seua identitat, de conformitat amb el que es preveu en la base 7.2.  
13.5. Pel que fa a comunicacions i qualsevol altra incidència, la seu del tribunal està situada a la Universitat Politècnica de València, camí de Vera, s/n, CP 46498 València.  
13.6. El tribunal té la categoria assenyalada en el Decret 88/2008 de 20 de juny, del Consell de la Generalitat Valenciana, sobre indemnitzacions per raó del servei i gratificacions per serveis, i cal tenir compte el que estableix l'article 3 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.  
El tribunal té la consideració d'òrgan col·legiat de l'administració i, per tant, està sotmès a les normes que figuren en la Llei 30/1992, de 26 de novembre, de Règim Jurídic de les Administracions públiques i del procediment administratiu comú, modificada per la Llei 4/1999, de 13 de gener.  
  
Catorze. Recursos  
14.1. Contra aquesta convocatòria i les seues bases, que esgota la via administrativa, pot interposar-se potestativament un recurs de reposició davant de l'òrgan que l'ha dictada, en el termini d'un mes des de la publicació en el Diari Oficial de la Comunitat Valenciana, tal com es preveu en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, o directament un recurs un contenciós administratiu davant de l'òrgan competent, en el termini de dos mesos des de la publicació en el Diari Oficial de la Comunitat Valenciana d'aquesta resolució.  
14.2. Contra els actes del tribunal es pot interposar un recurs d'alçada davant del rector d'aquesta Universitat, en el termini d'un mes a partir de l'endemà de publicar-se la resolució corresponent del tribunal.  
  
  
València, 20 de maig de 2013.- El rector: Juan Juliá Igual.  
  
  
ANNEX I  
Programa  
  
Matèries del primer i segon exercici  
  
GESTIÓ UNIVERSITÀRIA  
1. Llei Orgànica d'Universitats.  
2. Estatuts de la Universitat Politècnica de València.  
3. Regulació de l'ordenació dels ensenyaments universitaris oficials. Els estudis de grau i màster. Regulació dels ensenyaments oficials de doctorat.  
4. Règim acadèmic i avaluació de l'alumnat de la Universitat Politècnica de València. La normativa de progrés i permanència de la Universitat Politècnica de València.  
5. Reconeixement i transferència de crèdits a la Universitat Politècnica de València.  
6. Accés als ensenyaments universitaris oficials de grau i procediments d'admissió a les universitats públiques espanyoles segons el Reial Decret 1892/2008, de 14 de novembre. Regulació de l'Accés a la Comunitat Valenciana.  
7. Expedició de títols universitaris oficials i del suplement europeu al títol, i homologació de títols estrangers d'Educació Superior.  
  
8. Llei 4/2007, de 9 de febrer, de Coordinació del Sistema Universitari Valencià.  
9. Pla Estratègic de la Universitat Politècnica de València.  
10. Règim de beques generals per a estudis universitaris d'àmbit estatal. Normativa de beques i ajudes per a alumnes de la Universitat Politècnica de València.  
DRET ADMINISTRATIU  
11. Llei Orgànica de Protecció de Dades de Caràcter Personal i normativa de desplegament.   
12. Llei 11/2007, de 22 de juny, d'Accés Electrònic dels Ciutadans als Serveis Públics. Àmbit d'aplicació i principis generals. Drets dels ciutadans a relacionar-se amb les administracions públiques per mitjans electrònics. Règim jurídic de l'administració electrònica.   
  
13. Aplicació de la Llei 3/2010, de 5 de maig, de la Generalitat, d'Administració Electrònica de la Comunitat Valenciana: model tecnològic d'administració electrònica. Principis generals d'administració electrònica. Drets.  
14. Normativa de creació de la seu electrònica de la Universitat Politècnica de València, aprovada pel Consell de Govern en la sessió de l'11 de març de 2010 (DOCV 6450, 01.02.2011). Conceptes bàsics per a l'ús de la seu electrònica de la Universitat Politècnica de València. Requisits de maquinari i programari (lectors i targetes). Identificació (tipus de certificats). Signar sol·licituds i documents. Enviar correus electrònics signats.   
15. Llei Orgànica 3/2007, 22 de març, per a la Igualtat Efectiva de Dones i Homes. Títol preliminar. Objecte i àmbit de la llei. Títol I. El principi d'igualtat i la tutela contra la discriminació. Títol II. Capítol I. Principis generals. Títol IV. Capítol I. Igualtat de tracte i d'oportunitats en l'àmbit laboral. Capítol II. Igualtat i conciliació. Capítol III. Els plans d'igualtat de les empreses i altres mesures de promoció de la igualtat. Títol V. Capítol I. Criteris d'actuació de les administracions públiques.  
  
16. Llei orgànica 1/04, 28 de desembre, de mesures de protecció integral contra la violència de gènere. Títol preliminar. Objecte de la Llei. Títol I. Capítol I. En l'àmbit educatiu. Capítol II. En l'àmbit de la publicitat i dels mitjans de comunicació. Títol II. Capítol I. Dret a la informació, a assistència social integral i a assistència jurídica gratuïta. Capítol III. Drets de les funcionàries públiques. Títol III. Article 30. Títol V. Capítol IV. Mesures judicials de protecció i de seguretat de les víctimes.  
17. L'administració pública com a persona jurídica. El principi de legalitat. El poder d'autotutela de l'administració. Les potestats administratives. L'activitat discrecional: límits i control. Les relacions entre l'administració i els tribunals de justícia.  
18. El dret administratiu. Concepte i contingut. Les fonts del dret administratiu. La Constitució. La llei: classes de lleis. Els tractats internacionals. El dret comunitari. Els principis de reserva de llei, de jerarquia normativa i de competència. Els estatuts d'autonomia. Les lleis de les comunitats autònomes.  
19. El reglament. Classes de reglaments. Fonaments i límits de la potestat reglamentària. Reglaments il·legals. Relacions entre la llei i el reglament. La reserva de la llei i la reserva reglamentària.  
20. L'administrat. Classes. Capacitat dels administrats i causes modificatives. La relació jurídica administrativa. Els drets públics subjectius. La participació en les administracions públiques.  
21. Els principis de l'organització administrativa. Els òrgans de l'administració pública. Potestat organitzativa. Classes d'òrgans. La competència. La jerarquia. Centralització i descentralització. La desconcentració. Les transferències de competències. Mecanisme de cooperació, coordinació i control entre administracions públiques.  
22. L'acte administratiu. Concepte i classes. Elements. Els actes presumptes i el silenci administratiu. Eficàcia i validesa dels actes administratius. L'execució forçosa per l'administració. Notificació. Publicació. Nul·litat, anul·labilitat i revocació. Transmissibilitat. Conservació. Convalidació.  
23. Les persones interessades en el procediment administratiu. Drets de la ciutadania; en particular, l'accés als registres i arxius. Termes i terminis.  
24. El procediment administratiu. Fases. Iniciació. Instrucció. Finalització. Execució.  
25. Els recursos administratius: concepte, classes i principis generals que els regulen. Les reclamacions prèvies a l'exercici d'accions civils i laborals. La revisió d'ofici.   
26. La potestat sancionadora. Principis. Procediment per a l'exercici de la potestat sancionadora.   
27. La responsabilitat patrimonial de l'administració pública. Procediments. Responsabilitat de les autoritats i personal al seu servei.   
28. Tipologia dels ens públics. L'administració institucional. Els organismes públics. Els organismes autònoms. Les entitats públiques empresarials. Les societats mercantils. Les fundacions del sector públic. L'administració corporativa.  
29. La Llei de contractes del sector públic. Objecte i finalitat. Àmbit d'aplicació subjectiu. Àmbit d'aplicació objectiu. Règim jurídic i jurisdicció competent. Disposicions generals. Elements subjectius: les parts en el contracte: l'òrgan de contractació i l'organització administrativa. L'empresari interessat, el licitador i l'adjudicatari. Elements objectius: objecte, preu i quantia dels contractes.  
30. La preparació dels contractes. Preparació dels contractes de les administracions públiques: actuacions preparatòries de les diverses classes de contractes i expedients de contractació. Preparació de contractes per ens, organismes i entitats que no són administracions públiques. Garanties en els contractes del sector públic. El control de la contractació.  
31. Selecció del contractista i adjudicació dels contractes. Procediments d'adjudicació de les administracions públiques: classes i desenvolupament de les licitacions. L'adjudicació. Adjudicació de contractes per ens, organismes i entitats que no són administracions públiques: les instruccions internes de contractació. Formalització dels contractes. Racionalització tècnica de la contractació: acords marc, sistemes dinàmics de contractació i centrals de contractació.  
32. Efectes, compliment i extinció dels contractes administratius. Normes generals. Normes específiques dels diversos tipus contractuals.  
  
RELACIONS INTERNACIONALS I UNIÓ EUROPEA  
33. Característiques de l'ordenament jurídic comunitari. Fonts del dret comunitari. Tractats. Reglaments. Directives.   
34. Les institucions de la Unió Europea. El Consell de la Unió Europea. La Comissió Europea. El Parlament Europeu. El Tribunal de Justícia de les Comunitats Europees. El Tribunal de Comptes Europeu. Òrgans de la Unió Europea. El Banc Central Europeu. El Banc Europeu d'Inversions. El Defensor del Poble Europeu. El Supervisor Europeu de Protecció de Dades.  
  
GESTIÓ ECONÒMICA I FINANCERA  
35. Principis pressupostaris de la comptabilitat pública.   
36. Reglament pel qual es regulen les obligacions de facturació: obligació de documentació de les operacions; obligació de documentació de les operacions pel que fa a l'impost sobre el valor afegit; obligacions de documentació pel que fa a altres tributs i en altres àmbits.   
  
37. El règim econòmic i financer de les universitats públiques. Pla plurianual de finançament del sistema universitari públic valencià 2010-2017. Les taxes per la prestació de serveis acadèmics universitaris a la Comunitat Valenciana.   
38. El pressupost de la Universitat Politècnica de València. Circular de gestió de la Universitat Politècnica de València.  
39. Llei general de subvencions. Reglament: disposicions generals i procediments de concessió.  
40. Llei d'estabilitat pressupostària i sostenibilitat financera. Àmbit d'aplicació. Principis generals. Transparència. Gestió pressupostària.  
  
41. El control de la gestió economicofinancera del sector públic. Control intern: funció interventora, control financer i auditories. El control extern exercit pels tribunals de comptes.  
  
RECURSOS HUMANS  
42. L'Estatut bàsic de l'empleat públic: anàlisi i normativa bàsica.  
  
43. Funció pública valenciana (I). Objecte, principis i àmbit d'aplicació de la llei. Objecte. Organització de l'administració de la Generalitat en matèria de funció pública. Òrgans executius en matèria de funció pública a les universitats públiques. Principis reformadors. Àmbit d'aplicació. Personal al servei de les administracions públiques.  
  
44. Funció pública valenciana (II). Ordenació dels llocs de treball. Instruments de planificació i ordenació del personal. Registres de personal i de llocs de treball. Naixement i extinció de la relació de serveis. Drets, deures i incompatibilitats del personal empleat públic. Provisió de llocs i mobilitat. Promoció professional. Situacions administratives del personal funcionari de carrera. Règim disciplinari. Representació, negociació col·lectiva i participació institucional.  
  
45. El personal docent i investigador universitari. Classes i règim jurídic del professorat universitari. Normativa d'aplicació. Accés i funcions del personal docent i investigador respecte dels diferents tipus de professorat universitari. Règim retributiu.  
46. El contracte de treball. Les parts. Capacitat per a contractar. Contingut i forma del contracte. Causes de suspensió del contracte de treball: excedències i interrupcions de la prestació laboral. Extinció del contracte de treball: concepte i efectes.  
47. El personal laboral al servei de la Universitat Politècnica de València. El contracte eventual per circumstàncies de la producció. El contracte d'obra o servei determinat. El contracte d'interinitat. El contracte a temps parcial. El contracte en pràctiques. El contracte de treball a distància.   
48. La contractació del personal investigador de caràcter laboral. Modalitats contractuals. Contracte predoctoral. Contracte d'accés al sistema espanyol de ciència, tecnologia i innovació. Contracte d'investigador distingit.  
  
ORGANITZACIÓ I GESTIÓ DE QUALITAT   
49. Les organitzacions. Tipologia de les organitzacions.   
50. Introducció a la qualitat. Definició i evolució del concepte de qualitat. Assegurament i garantia de qualitat. Principis de la gestió de qualitat. La qualitat total.   
51. Implantació de sistemes de gestió de qualitat RGZ-9783. La família de les normes RUR 1345.  
52. El model EFQM d'excel·lència. Principis d'excel·lència. Estructura del model. Metodologies d'autoavaluació. Lògica REDAR (RADAR en anglès).  
53. Qualitat de servei. Concepte i avaluació de qualitat de servei. La carta de serveis: definició, finalitats, estructura i contingut. La norma UNE 93770.  
54. La gestió per processos: concepte i elements d'un procés. Identificació d'un procés. Classificació dels processos. Representació gràfica dels processos.   
55. Els sistemes d'informació per a la direcció i la gestió. La informació com a recurs en les administracions públiques.   
56. Avaluació dels serveis públics. Sistemes d'avaluació. Indicadors de seguiment del funcionament dels serveis públics: indicadors de gestió i indicadors de percepció. Accions de millora.  
57. Medi ambient. El procés d'implantació del sistema de gestió ambiental a la Universitat Politècnica de València. Gestió dels residus no perillosos a la Universitat Politècnica de València: normativa aplicable.  
58. Llei de prevenció de riscos laborals: objecte, àmbit d'aplicació i definicions. Drets i obligacions. Serveis de prevenció. Consulta i participació dels treballadors. Responsabilitats i sancions.  
  
59. Manual de drets i obligacions del personal de la Universitat Politècnica de València en matèria de seguretat i salut en el treball.  
60. Ergonomia: anàlisi ergonòmica dels espais de treball d'oficina.  
  
  
INVESTIGACIÓ  
61. Llei de la Ciència, la Tecnologia i la Innovació. Objecte. Objectius generals. Sistema espanyol de ciència, tecnologia i innovació. Principis. L'avaluació de l'assignació dels recursos. Els recursos humans dedicats a la investigació. Especificitats aplicables al personal docent i investigador al servei de les universitats públiques.  
62. Normativa de la Universitat Politècnica de València sobre beques i activitats d'R+D+I.  
63. Reglament regulador de la gestió d'activitats d'R+D, transferència de tecnologia i formació permanent de la Universitat Politècnica de València.  
  
Enllaç útil: